Qalacaq (Aşıq Nəsib)
Dünyada dördəlli tutmaynan pulu,
Dünyada dünyanın malı qalacaq.
Yığıb-yıxşırdığın deyil səninki,
Od olub ürəkdə xalı qalacaq.

Özünü ha öldür pul-para deyə,
Simicin malına yad olar yiyə.
Yığdığın yeyilməz, yesə it yeyər,
Gəbərən yabının nalı qalacaq.

Demə bəyzadəyəm, dünya mənimdi,
Var olan canımdı, din-imanımdı.
Əcəl vaxtsız gələr, sənə qənimdi,
İt ölsə yalağı, yalı qalacaq.

Gözlərin çökəlib, burnun sulanır,
Yaş yaş üstə gəlir, ürək bulanır.
Qocalıq peşinlə gəzir, dolanır,
Sanma Nəsibin də halı qalacaq.

Qoşmalar